KYK: 'Sterkste aardbewing in 2 dekades' | Netwerk24
05 Julie 2019 09:58
Suid-Kalifornië in Amerika is getref deur die sterkste aardbewing in twee dekades. Dit het 6,4 geregistreer met die episentrum naby Ridgecrest, 240 km noordoos van Los Angeles.
Die aardbewing was op 4 Julie, op die Amerikaners se vakansiedag om hul onafhanklikheid te vier. Brande het ontstaan en skade is aangerig. Mense van die Mojave-woestyn tot aan die Stille Oseaan se kus het die bewing Donderdag gevoel, berig die BBC.
Daar is aansienlike skade in Ridgecrest, maar volgens prof. John Rundle, ’n plaaslike geofisikus, was die aardbewing ver van digbevolkte stede.
Brad Alexander, ’n woordvoerder vir die goewerneur van Kalifornië se nooddienste, het gewaarsku dat dit miskien nog nie verby is nie. “Daar kan nog aardbewings voorkom in die gebied en enigiemand in daardie streek wat luister, moet hulself regmaak om skuiling te vind en vas te byt.”
Peggy Breeden, Ridgecrest se burgemeester, het aan CNN gesê hulle is gewoond aan aardbewings, maar nie sulke sterkes nie. Dit is ’n woestynomgewing.
Daar was sowat 24 gevalle waarheen nooddienste uitgeroep is.
Stephen Sykes van Ridgecrest was in die stort toe sy huis begin skud.
“Dit het omtrent so tien tot 15 sekondes aangehou en ons was regtig bang. Ons sit nou sommige artikels op die grond neer en het die gastoevoer afgesluit. Ons sal seker vannag buite slaap.”
Die episentrum was op die rand van die Death Valley Nasionale Park en die bewing is in alle rigtings tot in Los Angeles, Fresno en Las Vegas gevoel. Dit is selfs in Mexiko gevoel waar huise in Tijuana en Mexicali ontruim is, berig CNBC.
Meer oor: Kalifornië | Aardbewing
Aardbewing van 6.4 tref Japan